b"\n_START_ARTICLE_\nMariano Hugo von Windisch-Graetz\n_START_SECTION_\n\xc5\xbdivljenjepis\n_START_PARAGRAPH_\nNjegova ekscelenca knez Mariano Hugo von Windisch-Graetz se je rodil v Trstu, kot najstarej\xc5\xa1i sin kneza Maximiliana Antona von Windisch-Graetz in princese Marije Luise Serra di Gerace-Carafa d'Andria. Njegova mati je bila h\xc4\x8di princa Gian Battista Serra di Gerace in princese Marije Grazie Carafa d'Andria._NEWLINE_Princ Mariano Hugo se je \xc5\xa1olal v Rimu, na \xc5\xa1oli bratov De La Salle, nato pa \xc5\xa1tudiral na univerzi v Buckinghamu  (University College of Buckingham), kjer je v letih 1975 in 1977 diplomiral iz filozofije, ekonomije in politi\xc4\x8dnih ved. Po o\xc4\x8detovi  smrti leta 1976 je postal glava rodbine._NEWLINE_Enajstega februarja 1990 se je v Salzburgu poro\xc4\x8dil z nadvojvodinjo Sofijo Avstrijsko,  h\xc4\x8derko nadvojvode Ferdinanda in grofice Helene zu Toerring-Jettenbach (h\xc4\x8derke gr\xc5\xa1ko-danske princese Elizabete in ne\xc4\x8dakinje jugoslovanske princese Olge). Knez Windisch-Graetz z dru\xc5\xbeino danes \xc5\xbeivi v Italiji,  v Rimu in v pala\xc4\x8di v Sant'Angelo d'Alife, vendar pa je zaradi svojih diplomatskih obveznosti pogosto v tujini._NEWLINE_Paru so se rodili trije otroci: dva sinova, Maximilian Hugo in Alexis Ferdinand (leta 2010 se je smrtno ponesre\xc4\x8dil v prometni nesre\xc4\x8di) ter h\xc4\x8derka Larissa Maria.\n_START_SECTION_\nDiplomatska kariera\n_START_PARAGRAPH_\nLeta 2003 je bil knez Windisch-Graetz akreditiran za veleposlanika Suverenega malte\xc5\xa1kega vite\xc5\xa1kega reda na Slova\xc5\xa1kem, imenovanje je bilo podalj\xc5\xa1ano leta 2006; naloge tamkaj\xc5\xa1njega veleposlanika je opravljal do leta 2009. Marca 2009 je bil imenovan in akreditiran za veleposlanika Suverenega malte\xc5\xa1kega vite\xc5\xa1kega reda v Sloveniji.\n_START_SECTION_\nPoslovne, humanitarne in diplomatske aktivnosti\n_START_PARAGRAPH_\nPoslovne aktivnosti kneza Mariana Huga vklju\xc4\x8dujejo vlaganja v \xc5\xbeivilsko industrijo, predvsem proizvodnjo sla\xc5\xa1\xc4\x8dic in mozzarelle ter financiranja raznih oblik podjetni\xc5\xa1tva. V za\xc4\x8detku devetdesetih let je bil knez najve\xc4\x8dji delni\xc4\x8dar italijanske banke Banco di Napoli, ustanoviteljice in lastnice pivovarske skupine Prinz Br\xc3\xa4u-Wofsbr\xc3\xa4u, ter delni\xc4\x8dar holdinga Sogesco.  _NEWLINE_Od leta 1984 je knez Windisch-Graetz \xc4\x8dlan \xc5\xa1tevilnih komisij in formacij znotraj katoli\xc5\xa1ke Cerkve. Dne 19. decembra 1987 pa ga je pape\xc5\xbe Janez Pavel II. imenoval za enega izmed \xc2\xbbGospodov Njegove Svetosti\xc2\xab\xc2\xa0(Gentiluomo di Sua Santit\xc3\xa0) , katerih \xc4\x8dastna naloga je spremstvo pomembnih osebnosti, dr\xc5\xbeavnikov in ambasadorjev med uradnim obiskom pape\xc5\xbea._NEWLINE_Februarja 2009 je kardinal Renato Raffaele Martino kneza imenoval za svetovalca Fundacije sv. Mateja, Windisch-Graetz pa je tudi svetovalec vatikanske fundacije Centro Internazionale Famiglia di Nazareth in generalni svetovalec izvr\xc5\xa1nega odbora reda sv. Petra (Ordine San Pietro)._NEWLINE_Leta 1992 je knez Mariano Hugo Windisch-Graetz po diplomatski poti prispeval k mednarodnemu priznanju Slovenije in k vzpostavitvi mednarodnih stikov novonastale dr\xc5\xbeave. Julija 1995 je organiziral vrh za normalizacijo odnosov med Italijo in Slovenijo, med italijanskim zunanjim ministrom in predsednikom vlade Republike Slovenije, kar je privedlo k podpisu bilateralnega sporazuma leta 1996 v Rimu. Leta 1997 je ustanovil fundacijo Windisch-Graetz za pomo\xc4\x8d rimskokatoli\xc5\xa1ki cerkvi in na humanitarnem podro\xc4\x8dju. Ustanovil je tudi fond za financiranje pomo\xc4\x8di in zdravljenja invalidnih otrok med vojno na obmo\xc4\x8djih nekdanje Jugoslavije.\n_START_SECTION_\nOdlikovanja\n_START_PARAGRAPH_\nVitez reda zlatega runa (1990) _NEWLINE_ Vitez vrhovnega reda presvetega oznanjenja (2006)  _NEWLINE_ Vitez \xc4\x8dastnega velikega kri\xc5\xbea voja\xc5\xa1kega hospitalnega reda svetega Janeza iz Jeruzalema, Rodosa in Malte (1984) _NEWLINE_ Vitez velikega kri\xc5\xbea suverenega malte\xc5\xa1kega vite\xc5\xa1kega reda (1993)_NEWLINE_ Vitez velikega kri\xc5\xbea reda sv. Mavricija in Lazarja (2006) _NEWLINE_ Vitez velikega kri\xc5\xbea Bo\xc5\xbejega groba v Jeruzalemu (1987) _NEWLINE_ Vitez velikega kri\xc5\xbea pravi\xc4\x8dnosti voja\xc5\xa1kega reda sv. Konstantina iz San Giorgia (2001) _NEWLINE_ Vitez velikega kri\xc5\xbea na\xc5\xa1e premile Gospe in Brezmade\xc5\xbenega spo\xc4\x8detja iz Vile Vicosa (2009)_NEWLINE_ Komtur reda sv. Mihaela (2008)_NEWLINE_ Vitez reda Quissam Alaouite (1997)_NEWLINE_ Komtur reda kneza Danila I. (1993)_NEWLINE_ Komtur zaslu\xc5\xbenega reda Republike Mad\xc5\xbearske (2015)_NEWLINE_ Vitez velikega kri\xc5\xbea reda romunske zvezde (2015)"